《凫塘病久而信庸医虑其伤元气也诗以劝之》
清代·李鼎元

驱病如驱贼，选医似选将。岂不事攻伐，元气未可丧。

当其初病时，身弱神尚王。生军搜根株，虽苦用犹当。

姑恤既养奸，阴邪日以壮。脉浮出三关，形枯累五脏。

妙药兹奏功，宽猛两无仗。何以知良医，法必济名相。

先求寸心安，渐令四肢畅。生死而肉骨，庸手焉敢望。

投鼠须忌器，此义古难忘。最怜沈疴人，欲速性遍亢。

小利滋大害，如以杀止谤。便恐川壅溃，万夫莫能防。

性命争毫釐，那得不惆怅。慎哉复慎哉，时医半孟浪。

作者简介：清四川绵州人，字味堂，一字和叔，号墨庄。乾隆四十三年进士，官兵部主事。曾奉使赴琉球。工诗文，与兄及弟称“绵州三李”。有《师竹斋集》。